b'\n_START_ARTICLE_\nEinsteinov hladilni stroj\n_START_PARAGRAPH_\nEinsteinov hlad\xc3\xadlni str\xc3\xb2j [\xc3\xa1jn\xc5\xa1tajnov ~] je vrsta hladilnega stroja, ki sta ga leta 1926 skupaj izumila Albert Einstein in njegov nekdanji \xc5\xa1tudent Le\xc3\xb3 Szil\xc3\xa1rd. Zanj sta 11. novembra 1930 prejela ameri\xc5\xa1ki patent 1,781,541. Stroj je enotla\xc4\x8dni absorpcijski hladilni stroj s podobno izvedbo kot plinski absorpcijski hladilni stroj._NEWLINE_Tak\xc5\xa1en tip absorbcijske toplotne \xc4\x8drpalke je leta 1810 naredil \xc5\xa1kotski matematik in fizik John Leslie. Einstein in Szil\xc3\xa1rd sta na\xc5\xa1la na\xc4\x8din, s katerim se ognemo uporabi mehanske \xc4\x8drpalke, da vsi deli hladilnega stroja delajo na istem tlaku in kjer sta kondenzator in absorber spojena v celoto._NEWLINE_V levi kro\xc5\xbeni spremembi, ki izvaja hlajenje, se kot delovna sredstva uporabljajo amonijak (teko\xc4\x8dina za izena\xc4\x8devanje tlaka), butan (hladilo) in voda (absorpcijska teko\xc4\x8dina). Einsteinov hladilni stroj naj bi bil prenosljiv, sestavljen iz poceni in negibnih sestavnih delov, ter deloval tiho in zanesljivo. Pri zgodnjih modelih je bila te\xc5\xbeava zaradi pu\xc5\xa1\xc4\x8danja amonijaka in ni znano ali bi stroj ustrezno hladil._NEWLINE_Einstein se je lotil tega izuma zaradi pomo\xc4\x8di svojemu nekdanjemu \xc5\xa1tudentu. Pri tem je uporabil svoje znanje in izku\xc5\xa1nje iz patentnega urada v Bernu. Hladilnega stroja v za\xc4\x8detku niso izdelovali komercialno, patentne pravice so odkupila podjetja kot je \xc5\xa1vedski Electrolux, pridobljena denarna sredstva pa so ve\xc4\x8d let pomagala Szil\xc3\xa1rdu. Electrolux pod blagovno znamko Dometic izdeluje podoben plinski absorpcijski hladilni stroj, ki sta ga izumila leta 1922 Baltzar von Platen in Carl Georg Munters.'